IRPC ราคาทะลุ 7 บาท รับศาลยกฟ้อง “ทักษิณ” คดีแทรกแซงฟื้นฟู “ทีพีไอ”
IRPC ราคาทะลุ 7 บาท รับศาลยกฟ้อง "ทักษิณ" คดีแทรกแซงฟื้นฟู "ทีพีไอ" ล่าสุด ณ เวลา 10.15 น. อยู่ที่ระดับ 7.05 บาท บวก 0.20 บาท หรือ 2.92% สูงสุดที่ระดับ 7.05 บาท ต่ำสุดที่ระดับ 6.95 บาท มูลค่าการซื้อขาย 513.99 ล้านบาท
30 ส.ค. 2561

ผู้สื่อข่าวรายงานว่า ราคาหุ้น บริษัท ไออาร์พีซี จำกัด (มหาชน) หรือ IRPC ณ เวลา 10.15 น. อยู่ที่ระดับ 7.05 บาท บวก 0.20 บาท หรือ 2.92% สูงสุดที่ระดับ 7.05 บาท ต่ำสุดที่ระดับ 6.95 บาท มูลค่าการซื้อขาย 513.99 ล้านบาท

ทั้งนี้ ราคาหุ้น IRPC ยังคงปรับตัวขึ้นต่อเนื่องจากวานนี้ (29 ส.ค.) หลังมีการรายงานข่าวศาลฎีกาแผนกคดีอาญาของผู้ดำรงตำแหน่งทางการเมือง มีคำพิพากษาด้วยมติเสียงข้างมาก ให้ยกฟ้อง นายทักษิณ ชินวัตร อดีตนายกรัฐมนตรี ในคดีถูกคณะกรรมการป้องกันและปราบปรามการทุจริตแห่งชาติ (ป.ป.ช.) ชี้มูลความผิดมาตรา 157 กรณีอนุมัติให้กระทรวงการคลังเข้าฟื้นฟูกิจการบริษัท อุตสาหกรรมปิโตรเคมีกัลไทย จำกัด (มหาชน) หรือ TPI ปัจจุบันคือ บริษัท ไออาร์พีซี จำกัด (มหาชน) หรือ IRPC เนื่องจากเป็นความยินยอมของธนาคาร เจ้าหนี้ ลูกหนี้ สหภาพแรงงาน และเป็นไปตามคำสั่งของศาลล้มละลายกลาง จึงไม่ได้มีเจตนาแสวงหาผลประโยชน์เพื่อตนเอง
โดยจากความชัดเจนดังกล่าวทำให้ราคาหุ้น IRPC ปรับตัวเพิ่มขึ้นแรงทันที หลังได้รับแรงกดดันมาตั้งแต่ช่วงต้นเดือน พ.ค. 2561 ที่ผ่านมา (จากราคาเคยซื้อขายเฉลี่ยเกิน 7.00 บาท) หลังป.ป.ช.ยื่นฟ้องนายทักษิณ ชินวัตร
 
ขณะที่นักวิเคราะห์ บล.แลนด์ แอนด์ เฮ้าส์ เปิดเผยว่า ขณะนี้กำหนดคำแนะนำ “ซื้อ” IRPC ในราคาเป้าหมาย 10.80 บาท โดยคาดแนวโน้มผลการดำเนินงานงวดครึ่งปีหลังจะมีโอกาสเติบโตได้ดีต่อเนื่อง พร้อมกับประเมินภาพรวมงวดปี 2561 จะมีโอกาสทำกำไรสุทธิ 13,149 ล้านบาท เติบโตจากงวดปี 2560 ที่มีกำไรสุทธิ 11,354 ล้านบาท
สำหรับแนวโน้มผลการดำเนินงานงวดครึ่งหลังปี 2561 จะมีทิศทางที่ดีต่อเนื่อง เป็นผลจากปัจจัยบวก ได้แก่ 1.ค่าการกลั่นฟื้นตัว เพราะต้นทุนน้ำมันดิบลดลง จาก crude premium เริ่มอ่อนตัวในเดือน ส.ค. 2561 และส่วนต่างราคาน้ำมันดีเซล-ดูไบ อยู่สูงราว 14-15 เหรียญสหรัฐ/บาร์เรล 2.ผลประโยชน์จากโครงการ Everest และกำลังการผลิต Polypropylene (PP) ที่เพิ่มขึ้นช่วยพยุงกำไรขั้นต้นจากการผลิตรวมของกลุ่ม (GIM) ที่อยู่ระดับ 13.9 เหรียญสหรัฐ/บาร์เรลในไตรมาส 2/2561 จะยังส่งผลบวกต่อเนื่องไปในช่วงครึ่งปีหลัง 3.ส่วนต่างราคา PP-แนฟทา อยู่สูงกว่า 600 เหรียญสหรัฐ/ตัน และ 4.ปริมาณการกลั่นไตรมาส 4/2561 จะปรับเพิ่มขึ้นหลังจากงวดไตรมาส 3/2561 มีบางโรงงานปิดซ่อมตามแผน